

|  |  |
| --- | --- |
| **Br. 14/2021****HR** | **19. ožujka 2021.** |

**HR**

**#YEYS2021: Generacija mladih Europljana i Europljanki prihvaća izazove i donosi svoje mišljenje o klimatskim promjenama**

**Srednjoškolci i srednjoškolke iz cijele Europe, koji su sudjelovali na virtualnom samitu mladih o klimi 18. i 19. ožujka 2021. u organizaciji Europskog gospodarskog i socijalnog odbora (EGSO), uručili su konkretne prijedloge izvršnom potpredsjedniku Europske komisije Fransu Timmermansu.**

„Mladi Europljani i Europljanke imaju pravo na riječ u odlučivanju o budućnosti Europe: bez vaših poziva na akciju [europski zeleni plan](https://ec.europa.eu/info/strategy/priorities-2019-2024/european-green-deal_hr)ne bi postojao“, izjavio je **g. Timmermans**, pozdravljajući događaj [Tvoja Europa, tvoje mišljenje 2021](https://www.eesc.europa.eu/hr/agenda/our-events/events/your-europe-your-say-2021). „Zaista sam zadivljen vašim dubinskim razumijevanjem problema klimatskih promjena i načinom na koji ste mi predstavili svoje prijedloge. Tako treba živjeti i uzajamno se razumjeti jer vrlo je teško mrziti onoga koga razumijete”, zaključio je.

Nakon dva dana živih virtualnih rasprava i debata, više od 234 učenika i učenica u dobi od 16 do 18 godina, sudionika i sudionica inicijative #YEYS2021, izradilo je konkretne preporuke i predstavilo ih na završnoj plenarnoj sjednici.

Učenici su morali nositi šešir određene skupine dionika u simulaciji [Konferencije Ujedinjenih naroda o klimatskim promjenama](https://ukcop26.org/) (COP) i surađivati s drugim skupinama kako bi izradili plan za ograničavanje globalnog zatopljenja na sigurne razine, znatno ispod 1,5°C do kraja stoljeća. Skupine su predstavljale stvarne sektore i industrije čije aktivnosti i zagovaranje utječu na globalno zatopljenje.

Ti su [prijedlozi](https://www.eesc.europa.eu/hr/agenda/our-events/events/your-europe-your-say-2021/conclusions-event) obuhvaćali:

* sadnju gradskih stabala i postavljanje vertikalnih vrtova,
* „ekološki Projekt Manhattan” za EU, u okviru kojeg se golema sredstva ulažu u nove tehnologije,
* ulaganje u bolje obrazovanje šire javnosti,
* provedbu politika prilagođenih specifičnim okolnostima svake zemlje,
* podupiranje pošumljavanja kao jednog od najučinkovitijih dugoročnih rješenja za uklanjanje ugljika,
* uvođenje vodika i bioplina uz postupno ukidanje upotrebe fosilnih goriva,
* smanjenje jaza između razvijenih zemalja i zemalja u razvoju.

U svom konačnom planu, koji je predstavilo osam učenika, mladi su Europljani predvidjeli povećanje temperature od +1,4 °C do 2100. godine i time ostvarili cilj.

Učenike je pozdravila **Christa Schweng**, predsjednica EGSO-a, koja je izjavila: „Puna sam nade za budućnost Europe i uvjerena sam da je Europa sljedeće generacije u dobrim rukama.Potreban nam je prijelaz na zeleno gospodarstvo u kojem nitko ne smije biti zapostavljen.Da bismo to postigli, trebaju nam aktivni građani.To započinje uključivanjem mladih.” **Cillian Lohan**, potpredsjednik EGSO-a zadužen za komunikaciju, zatvorio je događaj sljedećim napomenama: „Nadam se da vam je iskustvo YEYS-a ulilo želju da budete aktivni građani. Vaše sudjelovanje nam je potrebno za snažnu demokraciju.Pokret mladih pokazao je da promjene mogu doći s ulice.Danas pomažemo da se ti zahtjevi za odlučnije djelovanje bolje čuju u koridorima moći.“

Tijekom događanja, učenici su imali priliku svoja stajališta podijeliti s raznim gostima, kao što su belgijske klimatske aktivistice **Anuna de Wever** i **Adelaide** **Charlier**, predsjednik Europskog vijeća mladih poljoprivrednika **Samuel Masse** i supredsjednica Kluba zastupnika Zelenih/Europskog slobodnog saveza u Europskom parlamentu **Ska Keller**, koja je rekla: „Ne izmišljamo toplu vodu, postoje mnoga istraživanja!Znamo koje postupke treba usvojiti i provesti na nacionalnoj razini!Propis o klimi vrlo je značajan korak!On je uistinu ostvaren zahvaljujući vanjskom pritisku i angažmanu mladih.“

**Kontekst:**
Nakon što je u ožujku 2020. otkazano zbog pandemije, 2021. godine su za ovo vodeće događanje Odbora za mlade odabrane 33 škole, po jedna iz svake od 27 država članica EU-a i pet zemalja kandidatkinja (Albanija, Sjeverna Makedonija, Crna Gora, Srbija i Turska) te jedna iz Ujedinjene Kraljevine.

Ovom inicijativom EGSO želi osigurati da se u postupku izrade politika EU-a saslušaju stajališta, iskustva i ideje mlađe generacije.

Više detalja o YEYS-u 2021. dostupno je na [službenoj stranici događanja](https://www.eesc.europa.eu/hr/agenda/our-events/events/your-europe-your-say-2021/conclusions-event).

**Dodatne informacije:**

# Odjel za medije EGSO-a – Katerina Serifi + 32 (0)2 546 9175

aikaterini.serifi@eesc.europa.eu

**@EESC\_PRESS** [**@youreurope**](https://twitter.com/youreurope)

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Europski gospodarski i socijalni odbor, koji predstavlja razne gospodarske i socijalne sastavnice organiziranog civilnog društva, institucionalno je savjetodavno tijelo osnovano Ugovorom iz Rima iz 1957. godine. Zahvaljujući svojoj savjetodavnoj ulozi, Odbor svojim članovima i članicama, a time i organizacijama koje oni predstavljaju, omogućuje sudjelovanje u postupku donošenja odluka EU-a. Odbor ima 329 članova i članica iz cijele Europe koje imenuje Vijeće Europske unije,*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***